BDMS วอลุ่มหนา-บวกแรง 5% นิวไฮตั้งแต่เข้าตลาดฯ ชี้นลท.มั่นใจพื้นฐานแนะซื้อเป้า27 บ.
BDMS วอลุ่มหนา-บวกแรง 5% นิวไฮตั้งแต่เข้าตลาดฯ ชี้นลท.มั่นใจพื้นฐานแนะซื้อเป้า 27 บ. โดย ณ เวลา 16.02 น. อยู่ที่ระดับ 24.80 บาท บวก 1.20 บาท หรือ 5.08% ด้วยมูลค่าซื้อขาย 3.59 พันลบ.
15 พ.ค. 2561

ผู้สื่อข่าวรายงานว่า บริษัท กรุงเทพดุสิตเวชการ จำกัด(มหาชน) หรือ BDMS ณ เวลา 16.02 น. อยู่ที่ระดับ 24.80 บาท บวก 1.20 บาท หรือ 5.08% ด้วยมูลค่าซื้อขาย 3.59 พันล้านบาท ราคาหุ้นทำนิวไฮตั้งแต่เข้าตลาด 2 ต.ค. 2534

บล.เออีซี ระบุในบทวิเคราะห์วันนี้(15พ.ค.) ว่า ช่วงไตรมาส 1/61 BDMS มีกำไรสุทธิ 2,919 ล้านบาท โตเด่นถึง 47.9%เทียบช่วงเดียวกันของปีก่อน ด้วยแรงหนุนจาก 1) รายได้ค่ารักษาที่โต 15.3%เทียบช่วงเดียวกันของปีก่อน หลังมีรายได้จากผู้ป่วยทั้งชาวไทยและชาวต่างชาติเพิ่มขึ้น 16%เทียบช่วงเดียวกันของปีก่อน และ 12%เทียบช่วงเดียวกันของปีก่อน ตามลำดับ ซึ่งเป็นผลจากการเพิ่มขึ้นของจำนวนผู้ป่วยและค่ารักษาเฉลี่ยต่อคน หลังตั้งแต่ช่วงต้นปีมีโรคระบาด บวกกับ ได้รับการตอบรับที่ดีจากการเจาะตลาดผู้ป่วยที่มีประกันสุขภาพและการอัพเกรด รพ.ในเครือให้เป็น “Centers of Excellence” ทั้ง 10 แห่ง
อีกทั้งยังมีการรวมรายได้ของรพ. กรุงเทพสุราษฎร์ (เปิด มิ.ย. 60) เต็มไตรมาสหนึ่งเป็นครั้งแรก 2) อัตรากำไรขั้นต้นสูงจาก 30.9% ในช่วง ไตรมาส1/60 เป็น 33.7% หลังมีอัตราเข้ารักษาด้วยโรคซับซ้อนรุนแรงสูงขึ้น 3) SG&amp;A/Sales ลดลงจาก 20.7% ในช่วง ไตรมาส1/60 เป็น 19.8% หลังยังคงดำเนินนโยบายคุมค่าใช้จ่ายอย่างเข้มงวด และ 4) ต้นทุนการเงินลดลง 12.6%เทียบช่วงเดียวกันของปีก่อน หลังมีการปรับคำนวณมูลค่าหุ้นกู้แปลงสภาพที่คาดจะไถ่ถอน จึงส่งผลให้ช่วง ไตรมาส 1/61 BDMS มีอัตรากำไรสุทธิเพิ่มเป็น 15.3% จากช่วง ไตรมาส1/60 ที่ 11.9%
กำไรช่วง ไตรมาส1/61 คิดเป็น 34% ของประมาณการทั้งปีซึ่งสูงเกินไปหลังรายได้ค่ารักษาและมาร์จิ้นดีเกินคาด บวกกับ ช่วง 2Q61 คาดกำไรยังโตเด่น เทียบช่วงเดียวกันของปีก่อน จากฐานปีก่อนที่ต่ำและปีนี้อากาศที่แปรปรวนจากอิทธิพลมรสุมยังหนุนให้มีผู้ป่วยเข้ามาใช้บริการสูง สะท้อนได้จากเดือนเม.ย. 61 จำนวนผู้ป่วยยังโตเกิน 10%เทียบช่วงเดียวกันของปีก่อน ซึ่งเมื่อบวกกับ อานิสงส์บวกจากการรุกตลาดผู้ป่วยที่มีประกันสุขภาพและการอัพเกรด รพ.ในเครือให้เป็น “Centers of Excellence” ทั้ง 10 แห่ง ซึ่งได้รับการตอบรับที่ดี โดยเฉพาะการส่งต่อผู้ป่วยมารักษาที่ศูนย์หัวใจ, มะเร็ง, สมอง และอุบัติเหตุ (เน้นศัลยกรรมกระดูก) จึงทำให้เราขอปรับเพิ่มประมาณการกำไรตั้งแต่ปี 2561 จากเดิมเฉลี่ยปีละ 14.4% โดยภายใต้ประมาณการใหม่คาดปี 2561 BDMS มีกำไรปกติ 9,804 ล้านบาท โต 22.2%เทียบช่วงเดียวกันของปีก่อน และโตต่อ 6.7%เทียบช่วงเดียวกันของปีก่อน ในปี 2562
จากกำไรปีนี้ที่ฉายแววโตเด่นจากลยุทธรุกตลาดประกันสุขภาพและการเติบโตของ “Centers of Excellence” รวมทั้งปีนี้ภาวะอากาศแปรปรวนสูงกว่าปีก่อน บวกกับ ราคาหุ้นมี Upside 14.4% จากพื้นฐานใหม่ปี 2561 (อิงวิธี DCF) ที่ 27 บาท และคาดให้ Div. Yield ปีนี้ 1% จึงคงแนะนำ “ซื้อ”